ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Η οδηγία 1999/105/EΚ σχετικά με την εμπορία του δασικού πολλαπλασιαστικού υλικού[1] ρυθμίζει την εσωτερική εμπορία πολλαπλασιαστικού υλικού των φυτικών ειδών που απαριθμούνται στην οδηγία. Για να διευκολυνθούν οι εμπορικές συναλλαγές και για να υπάρξει άμεση ανταπόκριση στις αιτήσεις εμπορίας, η εν λόγω οδηγία προβλέπει ότι το Συμβούλιο μπορεί να θεσπίζει κανόνες για την έγκριση της εισαγωγής πολλαπλασιαστικού υλικού από τρίτες χώρες βάσει συστήματος ισοδυναμίας.

2. ΑΠΟΤΕΛΕΣΜΑΤΑ ΤΗΣ ΔΙΑΒΟΥΛΕΥΣΗΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΑΝΤΙΚΤΥΠΟΥ

Τα κράτη μέλη και τα ενδιαφερόμενα μέρη πρότειναν στην Επιτροπή να υποβάλει την επικαιροποίηση αυτή για να διευκολυνθούν οι εμπορικές συναλλαγές, ιδίως η εισαγωγή του δασικού πολλαπλασιαστικού υλικού, και για να υπάρξει άμεση ανταπόκριση στις αιτήσεις εμπορίας, ιδίως για τις ταχέως αναπτυσσόμενες φυτείες δέντρων που προορίζονται για την παραγωγή ενέργειας/βιομάζας.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Η απόφαση 2008/971/ΕΚ[2] του Συμβουλίου όρισε τον κατάλογο των χωρών που θα αναγνωριστούν για την εφαρμογή της αρχής της ισοδυναμίας στις εισαγωγές και καθόρισε όρους υπό τους οποίους θα εισάγεται στην Ένωση δασικό πολλαπλασιαστικό υλικό των κατηγοριών «γνωστής πηγής» και «επιλεγμένο» που παράγονται στις εν λόγω χώρες. Με βάση νέες πληροφορίες από τον Οργανισμό Οικονομικής Συνεργασίας και Ανάπτυξης (ΟΟΣΑ) σχετικά με την έγκριση ενός «επικαιροποιημένου συστήματος του ΟΟΣΑ για την πιστοποίηση του δασικού πολλαπλασιαστικού υλικού που διακινείται με το διεθνές εμπόριο», και το υλικό που έχει επίσημα πιστοποιηθεί στην κατηγορία «χαρακτηρισμένο» εκ μέρους των αρχών τρίτης χώρας που απαριθμούνται στην εν λόγω απόφαση θεωρείται ισοδύναμο με τους σπόρους και το μητρικό υλικό που συμμορφώνεται με την οδηγία 1999/105/ΕΚ, υπό την προϋπόθεση ότι πληρούνται οι όροι που ορίζονται στο παράρτημα ΙΙ της εν λόγω απόφασης. Κρίνεται συνεπώς σκόπιμο στις κατηγορίες «γνωστής πηγής» και «επιλεγμένο» να προστεθεί η κατηγορία «χαρακτηρισμένο».

Σύμφωνα με τις πληροφορίες που προσκόμισε το προαναφερόμενο σύστημα του ΟΟΣΑ (βλέπε στο παράρτημα τον κατάλογο των εθνικών αρχών που έχουν ορισθεί στις χώρες του προγράμματος), τα ονόματα των αρχών που είναι αρμόδιες για την έγκριση και τον έλεγχο της παραγωγής της Κροατίας (HR), της Νορβηγίας (NO), της Σερβίας (SR), της Τουρκίας (TR) και των ΗΠΑ (US), όπως αναφέρονται στο παράρτημα Ι της απόφασης 2008/971/ΕΚ του Συμβουλίου, έχουν μεταβληθεί. Για τον σκοπό αυτό, το παράρτημα Ι της εν λόγω απόφασης θα πρέπει να τροποποιηθεί ανάλογα.

Στο παράρτημα ΙΙ πρέπει να προστεθεί μία πρόσθετη προϋπόθεση που αφορά ειδικά την κατηγορία «χαρακτηρισμένο», προκειμένου να καταστεί δυνατή η εναρμονισμένη εφαρμογή της οδηγίας 2001/18/ΕΚ για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ[3] του Συμβουλίου. Τούτο κρίνεται απαραίτητο για να εξασφαλιστεί ότι, σύμφωνα με το άρθρο 3 παράγραφος 2 της εν λόγω απόφασης, οι αντίστοιχοι σπόροι και το μητρικό υλικό που έχουν πιστοποιηθεί επίσημα από τις εν λόγω αρχές θεωρούνται ισοδύναμα με τους σπόρους και το μητρικό υλικό που συμμορφώνονται με την οδηγία 1999/105/ΕΚ.

2012/0172 (COD)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της απόφασης 2008/971/ΕΚ όσον αφορά την προσθήκη του δασικού πολλαπλασιαστικού υλικού της κατηγορίας «χαρακτηρισμένο» στο πεδίο εφαρμογής της εν λόγω απόφασης και στην επικαιροποίηση του ονόματος των αρχών που είναι αρμόδιες για την έγκριση και τον έλεγχο της παραγωγής

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2,

Έχοντας υπόψη την πρόταση της Ευρωπαϊκής Επιτροπής,

Κατόπιν διαβίβασης του σχεδίου νομοθετικής πράξης στα εθνικά κοινοβούλια,

Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής,

Αποφασίζοντας σύμφωνα με τη συνήθη νομοθετική διαδικασία,

Εκτιμώντας τα ακόλουθα:

(1) Η απόφαση 2008/971/ΕΚ του Συμβουλίου, της 16ης Δεκεμβρίου 2008, σχετικά με την ισοδυναμία του δασικού πολλαπλασιαστικού υλικού που παράγεται σε τρίτες χώρες[4] καθορίζει τους όρους υπό τους οποίους εισάγεται στην Ένωση το δασικό πολλαπλασιαστικό υλικό των κατηγοριών «γνωστής πηγής» και «επιλεγμένο» που παράγεται σε τρίτες χώρες που απαριθμούνται στον κατάλογο του παραρτήματος Ι της εν λόγω απόφασης.

(2) Οι εθνικοί κανόνες για την πιστοποίηση του δασικού πολλαπλασιαστικού υλικού στον Καναδά, την Κροατία, τη Νορβηγία, τη Σερβία, την Ελβετία, την Τουρκία και τις Ηνωμένες Πολιτείες της Αμερικής προβλέπουν τη διενέργεια επίσημης επιτόπου επιθεώρησης κατά τη συλλογή και την επεξεργασία των σπόρων και κατά την παραγωγή του μητρικού υλικού.

(3) Σύμφωνα με τους εν λόγω κανόνες, τα συστήματα για την έγκριση και την καταχώριση του βασικού υλικού και την επακόλουθη παραγωγή πολλαπλασιαστικού υλικού από αυτό το βασικό υλικό πρέπει να συμμορφώνονται με το πρόγραμμα του ΟΟΣΑ για την πιστοποίηση του δασικού πολλαπλασιαστικού υλικού που διακινείται με το διεθνές εμπόριο (πρόγραμμα του ΟΟΣΑ για τους δασικούς σπόρους και τα φυτά). Επιπλέον, οι εν λόγω κανόνες ορίζουν ότι οι σπόροι και το μητρικό υλικό των κατηγοριών «γνωστής πηγής» και «επιλεγμένο» και της κατηγορίας «χαρακτηρισμένο» πρέπει να πιστοποιούνται επισήμως και οι συσκευασίες σπόρων να κλείνονται επισήμως σύμφωνα με το πρόγραμμα του ΟΟΣΑ για τους δασικούς σπόρους και τα φυτά.

(4) Κατόπιν εξέτασης των εν λόγω κανόνων όσον αφορά την κατηγορία «χαρακτηρισμένο» προέκυψε ότι οι όροι έγκρισης του βασικού υλικού πληρούν τις απαιτήσεις που καθορίζονται στην οδηγία 1999/105/ΕΚ του Συμβουλίου, της 22ας Δεκεμβρίου 1999, σχετικά με την εμπορία του δασικού πολλαπλασιαστικού υλικού[5]. Επιπλέον, με εξαίρεση τους όρους που αφορούν την ποιότητα των σπόρων, την καθαρότητα των ειδών και την ποιότητα του μητρικού υλικού, οι κανόνες των εν λόγω τρίτων χωρών παρέχουν τις ίδιες εγγυήσεις με τους όρους που ορίζονται στην οδηγία 1999/105/ΕΚ, όσον αφορά τους όρους που εφαρμόζονται στους σπόρους και στο μητρικό υλικό της νέας κατηγορίας «χαρακτηρισμένο». Κατά συνέπεια, οι κανόνες για την πιστοποίηση του δασικού υλικού της κατηγορίας «χαρακτηρισμένο» στον Καναδά, την Κροατία, τη Νορβηγία, τη Σερβία, την Ελβετία, την Τουρκία και τις Ηνωμένες Πολιτείες της Αμερικής θα πρέπει να θεωρούνται ισοδύναμοι με τους κανόνες που ορίζονται στην οδηγία 1999/105/ΕΚ, με την προϋπόθεση ότι πληρούνται οι συμπληρωματικοί όροι που ορίζονται στο παράρτημα ΙΙ της απόφασης 2008/971/EΚ όσον αφορά τους σπόρους και το μητρικό υλικό.

(5) Όσον αφορά το υλικό της κατηγορίας «χαρακτηρισμένο», στους όρους αυτούς θα πρέπει να περιλαμβάνεται η παροχή πληροφοριών σχετικά με το αν τα προϊόντα έχουν τροποποιηθεί γενετικώς ή όχι. Οι πληροφορίες αυτές θα πρέπει να διευκολύνουν την εφαρμογή των απαιτήσεων που ορίζονται στην οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ[6], ή, κατά περίπτωση, στον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τα γενετικώς τροποποιημένα τρόφιμα και ζωοτροφές[7] και στον κανονισμό (ΕΚ) αριθ. 1830/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, σχετικά με την ιχνηλασιμότητα και την επισήμανση γενετικώς τροποποιημένων οργανισμών και την ιχνηλασιμότητα τροφίμων και ζωοτροφών που παράγονται από γενετικώς τροποποιημένους οργανισμούς, και για την τροποποίηση της οδηγίας 2001/18/ΕΚ[8].

(6) Επιπλέον, έχουν μεταβληθεί τα ονόματα ορισμένων από τις αρχές που είναι αρμόδιες για την έγκριση και τον έλεγχο της παραγωγής, όπως απαριθμούνται στο παράρτημα I της απόφασης 2008/971/EΚ.

(7) Συνεπώς, η απόφαση 2008/971/ΕΚ θα πρέπει να τροποποιηθεί αναλόγως,

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 2008/971/ΕΚ τροποποιείται ως ακολούθως:

(1) Στο άρθρο 1, η πρώτη παράγραφος αντικαθίσταται από το ακόλουθο κείμενο:

«Η παρούσα απόφαση καθορίζει τους όρους βάσει των οποίων εισάγεται στην Ένωση δασικό πολλαπλασιαστικό υλικό των κατηγοριών «γνωστής πηγής», «επιλεγμένο» και «χαρακτηρισμένο» το οποίο παράγεται σε τρίτη χώρα που απαριθμείται στο παράρτημα Ι.»

(2) Στο άρθρο 3, η παράγραφος 2 αντικαθίσταται από το ακόλουθο κείμενο:

«2. Οι σπόροι και το μητρικό υλικό των κατηγοριών «γνωστής πηγής», «επιλεγμένο» και «χαρακτηρισμένο» των ειδών που αναφέρονται στο παράρτημα Ι της οδηγίας 1999/105/ΕΚ, τα οποία παράγονται στις τρίτες χώρες που περιλαμβάνονται στο παράρτημα Ι της παρούσας απόφασης και πιστοποιούνται επισήμως από τις αρχές των τρίτων χωρών που αναφέρονται στο εν λόγω παράρτημα, θεωρούνται ισοδύναμα με τους σπόρους και το μητρικό υλικό που συμμορφώνονται με την οδηγία 1999/105/ΕΚ, εφόσον πληρούν τους όρους που προβλέπονται στο παράρτημα ΙΙ της παρούσας απόφασης.»

(3) Τα παραρτήματα I και II τροποποιούνται σύμφωνα με το παράρτημα της παρούσας απόφασης.

Άρθρο 2

Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιανουαρίου 2013.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

Τα παραρτήματα I και II της απόφασης 2008/971/ΕΚ τροποποιούνται ως εξής:

(1) Το παράρτημα Ι αντικαθίσταται ως εξής:

«ΠΑΡΑΡΤΗΜΑ I

Χώρες και αρχές

Χώρα (*) || Αρχή αρμόδια για την έγκριση και τον έλεγχο της παραγωγής

1 || 2

CA || National Forest Genetic Resources Centre/ Centre national des ressources génétiques forestières Natural Resources Canada/Ressources naturelles Canada Canadian Forest Service-Atlantic/Service canadien des forêts -Atlantique P.O. Box 4000, FREDERICTON, NB E3B 5P7

CH || Federal Office for the Environment (FOEN) Department of the Environment, Transport, Energy and Communications (DETEK) Forest Division Federal Plant Protection Service Zürcherstraße 111 CH-8903 BIRMENSDORF

HR || Croatian Forest Research Institute – CFI Division of Genetics, Forest Tree Breeding and Seed Science Cvetno naselje 41 10450 Jastrebarsko Ministry of Regional Development, Forestry and Water Management Department for Forest Protection and Forest Reproductive Material Trg kralja Petra Krešimira IV br. 1 10 000 Zagreb

NO || Norwegian Forest and Landscape Institute P.O. Box 115 N-1431 AAS Norwegian Forest Seed Center P.O. Box 118 N-2301 HAMAR

SR || Ministry of Agriculture, Forestry and Water Management Ministry of AFW - Directorate for Forest Omladinskih brigada 1 Novi Beograd

TR || Ministry of Forestry Forest Tree Seeds and Tree Breeding Research Directorate Orman Bak awligi Arastima Planlama ve Koord. Dai. Bsk. Orman Genel Müdürlügü, 2N° lu Bina TR-06560 GAZI- ANKARA

US || USA United States Department of Agriculture, Forest Service Cooperative Forestry National Seed Laboratory 5675 Riggins Mill Road Dry Branch, Georgia 31020 OFFICIAL STATE CERTIFICATION AUTHORITIES (Authorized to issue OECD certificates through cooperative agreement with USDA Forest Service) Washington State Crop Improvement Association, Inc. 1610 NE Eastgate Blvd, Suite 610 Pullman, Washington 99163

(*) CA – Καναδάς, CH – Ελβετία, HR – Κροατία, NO – Νορβηγία, SR – Σερβία, TR – Τουρκία, US – Ηνωμένες Πολιτείες της Αμερικής.»

(2) Στο Παράρτημα IΙ προστίθεται το ακόλουθο μέρος:

«Γ. Όροι σχετικά με την κατηγορία «χαρακτηρισμένο» των σπόρων και του μητρικού υλικού που παράγονται σε τρίτες χώρες

Όσον αφορά τους σπόρους ή το μητρικό υλικό της κατηγορίας «χαρακτηρισμένο», στην ετικέτα του ΟΟΣΑ και στην ετικέτα ή στο έγγραφο του προμηθευτή πρέπει να διευκρινίζεται κατά πόσον έχει γίνει γενετική τροποποίηση για την παραγωγή του βασικού υλικού.»

[1] ΕΕ L 11 της 15.1.2000, σ. 17.

[2] ΕΕ L 354 της 23.12.2008, σ. 83.

[3] ΕΕ L 106 της 17.4.2001, σ. 1.

[4] ΕΕ L 345 της 23.12.2008, σ. 83.

[5] ΕΕ L 11 της 15.1.2000, σ. 17 .

[6] ΕΕ L 106 της 17.4.2001, σ. 1.

[7] ΕΕ L 268 της 18.10.2003, σ. 1.

[8] ΕΕ L 268 της 18.10.2003, σ. 24.